Telkom Mobile se intekenare styg skerpIs Telkom besig om nou die nuwe liefling van verbruikers en beleggers in die telekommunikasie-sektor te word? Telkom is nou besig om sy stem dik te maak in ŉ mark waar in hy aanvanklik gesukkel het. Sipho Maseko, Telkom se bestuurshoof, sê die groep het sy mobiele intekenaars met 50% tot 6,5 miljoen in die jaar tot September verhoog. Hy het ook aangedui dat die maatskappy nou meer geld per intekenaar maak. Die gemiddelde inkomste per intekenaar is R104,28 wat 12,8% stewiger is as ŉ jaar gelede. Telkom se uitklophou was egter op die datafront. Maseko sê die volume dataverkope wat deur Telkom-intekenare bekom is, het met 10,8% gestyg. Dié telekommunikasiemaatskappy sê in die halfjaar tot September het sy wesensverdienste met 3,3% tot 228 sent verswak. Dit was hoofsaaklik die gevolg van die vroeë aftreepakkette en inkorting van poste wat drie jaar gelede aangekondig is. Volgens die groep het die besnoeiing van personeel R228 miljoen gekos, en die verwante belastingskostes het R80 miljoen beloop. Buiten die kostes sou wesensverdienste met 10,3% tot 328,6 sent per aandeel gestyg het. Die groep sê sy wins het met 12% tot R1,42 miljard teenoor dieselfde periode ŉ jaar gelede se R1,63 miljard gedaal. Die tussentydse dividend was 12 sent per aandeel wat 5,1% laer was as ŉ jaar gelede. Sipho Maseko Die groep sê sy omset het met 5,2% tot R20,8 miljard gestyg. Sy kapitaaluitgawes het R3,3 miljard beloop en is op sy mobiele netwerk en veseltegnologie bestee. Maseko het ook laat blyk dat nog afleggings oorweeg sal word. Dit, sê hy, sal net geskied ná deurtastende samesprekinge met die betrokke partye. Hy wys daarop dat sy BCX-filiaal nou minder grondspasie nodig het aangesien die maatskappy van plan is om 700 personeellede af te lê. Volgens Maseko kan die afname in personeel tot R400 miljoen per jaar vir die groep bespaar. Intussen oorweeg Telkom ook om van ŉ deel van sy eiendomportefeulje ontslae te raak wat tot R27,3 miljard kan oplewer. Die groep sê hy oorweeg dié stap omdat die eiendomsportefeulje 90% van sy markkapitalisasie werd is. Die eiendomsportefeulje sluit kantore, behuising, erwe en klantbedieningsentrums in. Intussen beoog nóg ŉ selfoonnetwerk, MTN, om sy dienste in Nigerië uit te brei. Die groep sê hy oorweeg dit om ŉ banklisensie te bekom. Hy maak hom gereed om sy finansiële dienste volgende jaar bekend te stel. Dié stap, wat deur sy bestuurshoof Rob Shuter aangekondig is, kom ondanks MTN se opdraande stryd teen die owerhede in die land.